KOMISIJOS SPRENDIMAS
2008 m. birželio 27 d.
dėl Bendrijos finansinės paramos skubioms kovos su paukščių gripu priemonėms Lenkijoje 2007 m.
(pranešta dokumentu Nr. C(2008) 3047)
(Tik tekstas lenkų kalba yra autentiškas)
(2008/557/EB)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 3a straipsnio 1 dalį,
kadangi:
(1)
Sprendime 90/424/EEB nustatytos procedūros, kuriomis reglamentuojama Bendrijos finansinė parama, skirta konkrečių veterinarijos priemonių, įskaitant skubias priemones, išlaidoms atlyginti. Pagal to sprendimo 3a straipsnį valstybės narės gali gauti finansinę paramą išlaidoms, patirtoms taikant tam tikras paukščių gripo likvidavimo priemones, atlyginti.
(2)
Sprendimo 90/424/EEB 3a straipsnio 3 dalyje nustatytos taisyklės, numatančios, kokia dalis valstybių narių patirtų išlaidų gali būti atlyginama iš Bendrijos finansinės paramos.
(3)
2007 m. Lenkijoje buvo kilę paukščių gripo protrūkių. Ši liga kelia rimtą pavojų Bendrijos gyvulių populiacijai. Lenkija ėmėsi kovos su protrūkiais priemonių, kaip nurodyta Sprendimo 90/424/EEB 3a straipsnio 2 dalyje.
(4)
Lenkija visiškai įvykdė techninius ir administracinius reikalavimus, nustatytus Sprendimo 90/424/EEB 3 straipsnio 3 dalyje ir 3a straipsnio 2 dalyje bei Komisijos reglamento (EB) Nr. 349/2005 (2) 6 straipsnyje.
(5)
2008 m. vasario 4 d. ir 2008 m. kovo 13 d. Lenkija pateikė Komisijai informaciją apie patirtas išlaidas ir vėliau teikė visą reikiamą informaciją apie kompensavimo ir veiklos išlaidas.
(6)
2005 m. vasario 28 d. Komisijos reglamentas (EB) Nr. 349/2005, nustatantis Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles, Sprendimą 90/424/EEB iš dalies pakeitus Tarybos sprendimu 2006/53/EB (3), jau nėra taikomas paukščių gripo atveju. Todėl šiame sprendime reikia aiškiai nustatyti, kad Bendrijos finansinė parama Lenkijai suteikiama, jei laikomasi tam tikrų reikalavimų, išdėstytų tame Reglamente.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama Lenkijai
1. Bendrijos finansinė parama gali būti skirta išlaidoms, kurias Lenkija patyrė imdamasi Sprendimo 90/424/EEB 3a straipsnio 2 dalyje nurodytų priemonių kovai su paukščių gripu 2007 m., padengti.
2. Šiame sprendime Reglamento (EB) Nr. 349/2005 2-5, 7 ir 8 straipsniai, 9 straipsnio 2, 3 ir 4 dalys bei 10 straipsnis taikomi mutatis mutandis.
2 straipsnis
Mokėjimo tvarka
Išmokama pirma 845 000,00 EUR dydžio Bendrijos finansinės paramos, numatytos 1 straipsnyje, išmokos dalis.
3 straipsnis
Adresatas
Šis sprendimas yra skirtas Lenkijos Respublikai.
Parengta Briuselyje, 2008 m. birželio 27 d.